দীর্ঘ টানাপড়েনের পর চৌরঙ্গি আসনে সোমেন মিত্রকেই প্রার্থী করল কংগ্রেস। মঙ্গলবার রাতে চৌরঙ্গি-সহ আরও ৮টি আসনে প্রার্থীদের নাম ঘোষণা করে এআইসিসি। চৌরঙ্গি আসনে দলীয় প্রার্থী কে হবেন, তা নিয়ে টানাপড়েন ছিল। ওই আসনে দলের প্রার্থী হিসাবে সোমেনকেই চেয়েছিলেন প্রদেশের বর্ষীয়ান নেতারা। যদিও প্রদেশ কংগ্রেস সভাপতি অধীর চৌধুরী-ঘনিষ্ঠেরা ওই আসনের জন্য কলকাতা পুরসভার কাউন্সিলর সন্তোষ পাঠকের হয়ে সওয়াল করেছিলেন। তাঁরা পাল্টা প্রশ্ন তুলেছিলেন, চৌরঙ্গি বিধানসভার উপ নির্বাচনে সোমেন প্রার্থী হননি। সেই সময়ে কংগ্রেসের প্রার্থী হিসাবে প্রতিদ্বন্দ্বিতা করেছিলেন সন্তোষ। তাই ওই আসনে তাঁরই মনোনয়ন পাওয়া উচিত বলেও যুক্তি সাজিয়েছিলেন অধীর-ঘনিষ্ঠেরা। তবে প্রাক্তন প্রদেশ কংগ্রেস সভাপতি প্রদীপ ভট্টাচার্য, প্রাক্তন কেন্দ্রীয় মন্ত্রী দীপা দাশমুন্সি সোমেনকে প্রার্থী হওয়ার জন্য অনুরোধ করেছিলেন। তখন সোমেন জানিয়েছিলেন, হাইকম্যান্ড বললে তিনি প্রার্থী হবেন। কিন্তু তার পরেও দীর্ঘ টানাপড়েন চলেছিল। এমনকী, দলের রাজ্য নির্বাচন সংক্রান্ত স্ক্রিনিং কমিটির চেয়ারম্যান বি কে হরিপ্রসাদের বাড়িতে গভীর রাত পর্যন্ত চৌরঙ্গি আসন নিয়ে বৈঠক হয়েছিল। কিন্তু কোনও রফাসূত্র বেরোয়নি। সেই কারণেই তাদের প্রার্থিতালিকা প্রকাশে দেরি হচ্ছিল বলেও কংগ্রেস সূত্রের খবর। তাই ওই আসনে প্রার্থী নির্বাচনের ভার দলের সভানেত্রী সনিয়া গাঁধীর উপরেই ছাড়া হয়েছিল। অবশেষে সোমেনকেই প্রার্থী করে ওই আসনে বাজি ধরলেন কংগ্রেস নেতৃত্ব।
প্রসঙ্গত, ২০১৪ সালে লোকসভা নির্বাচনে উত্তর কলকাতার অন্তর্গত চৌরঙ্গি আসনে তৃণমূল প্রার্থীর থেকে দেড় হাজারের বেশি ভোটে এগিয়েছিলেন সোমেন। যদিও চৌরঙ্গির উপ নির্বাচনে প্রায় ১৪ হাজারের বেশি ভোটে তৃণমূল প্রার্থী নয়না বন্দ্যোপাধ্যায় জয়ী হয়েছিলেন। কংগ্রেস প্রার্থী সন্তোষ তৃতীয় স্থান পেয়েছিলেন। রাজনীতির কারবারিদের একাংশের বক্তব্য, চৌরঙ্গি আসনে সোমেনই প্রার্থী হলে জয়ের সম্ভাবনা রয়েছে। অন্য কেউ প্রার্থী হলে কংগ্রেসকে ওই আসনে পিছিয়ে শুরু করতে হতো। সে কারণে দলীয় নেতৃত্ব সোমেনকে মনোনয়ন দিল বলে মত তাঁদের।
এদিন তাঁর নাম চৌরঙ্গি আসনে ঘোষণা হওয়ার পরে সোমেন বলেন, ‘‘আমি ওই আসনের জন্য শিখা মিত্রের নাম বলেছিলাম। আমার স্ত্রী হিসাবে নয়। শিখা মিত্র ওই আসনে পরপর দু’বার বিধায়ক নির্বাচিত হয়েছিলেন। শুধু তাই নয়, তৃণমূলে থেকে তৃণমূলের বিরুদ্ধে সত্যিকে তুলে ধরেছিলেন। কিন্তু সনিয়া গাঁধী সিদ্ধান্ত নিয়েছেন। এরপর আমার কিছু বলার থাকে না।’’
সোমেনের সঙ্গে চৌরঙ্গি আসনে লড়াইতে থাকা সন্তোষকে প্রার্থী করা হয়েছে উত্তর হাওড়া কেন্দ্রে। যেখানে তৃণমূল প্রার্থী হয়েছেন লক্ষ্মীরতন শুক্ল। বিজেপি’র প্রার্থী রূপা গঙ্গোপাধ্যায়। শ্রীরামপুর আসনে প্রার্থী করা হয়েছে এআইসিসি’র সম্পাদক শুভঙ্কর সরকারকে। কলকাতা বন্দর আসন থেকে মনোনয়ন পেয়েছেন রাকেশ সিংহ। মধ্যমগ্রাম আসনে কংগ্রেস প্রার্থী হয়েছেন উত্তর ২৪ পরগনা (শহর) জেলা কংগ্রেসের সভাপতি তাপস মজুমদার। এছাড়াও এদিনের প্রকাশিত তালিকায় পাঁচটি আসনে প্রার্থীদের নাম বদল করেছে কংগ্রেস।